《寒食郊外》
宋代·孔平仲

涔涔雨沉城，浩浩泥没辙。四山气如蒸，万里天欲雪。

我时出郊坰，山径屡曲折。虽怀颠沛忧，亦有观览悦。

幽花媚林薄，粲粲生意发。红紫相后先，各自有时节。

长松困冰雪，憔悴终不屈。及今翠夭娇，腾拔见筋骨。

阴阳有代谢，物性安可夺。请视大块中，纷纷尽毫末。

兴衰若鳞次，今古犹市阅。只此晦与晴，变态亦俄忽。

归路日已炀，披襟涤初热。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。